**Príprava a zadanie na seminár (3.4. - 7.4.) z predmetu Obchodné právo I., LS 2017**

*Príprava študenta na seminár spočíva v naštudovaní prednášky a príslušnej časti zákona a odporúčanej literatúry k téme, ktorá má byť precvičená daný týždeň podľa uverejnených Syláb k predmetu. Okrem iného sa žiada, aby bol študent náležite pripravený odpovedať aj na nasledovné otázky, príp. sa oboznámil s argumentáciou najvyššieho súdu v rozhodnutiach, ktoré má za úlohu naštudovať.*

***Nekalá súťaž a Hospodárska súťaž***

1. Košický podnikateľ, Ján Novotný - cukrár vo svojej reklamnej kampani vyzýva mužov, aby svojim partnerkám namiesto kvetín kupovali ním predávané kvalitné cukrovinky a čokoládové bonbóny. Okrem toho rozširuje informáciu, že kvety zakúpené v miestnom kvetinárstve sú väčšinou zvädnuté a chemicky upravované prostriedkom, ktorý škodí pleti. Na rovnakej ulici predáva kvety kvetinár Jozef Kováč, ktorému sa takáto kampaň nepáči aj preto, že Ján Novotný používa podobný výzor predajne ako on, ale so sloganom „Kvety už nie sú, kupujte bonbóny“. Zamestnanec Jozefa Kováča na oplátku začne rozširovať, že cukrovinky Jána Novotného obsahujú veľa cukru, z ktorého všetky ženy rýchlo priberajú.

**Posúďte možnosť právnej ochrany pána Jozefa Kováča.**

1. Popredný výrobca mliekarenských výrobkov - spoločnosť Mliečne výrobky, a.s. so sídlom v Humennom nedávno vydal vyhlásenie v tlači, v ktorom uviedol, že o dva mesiace zvýši cenu syrových výrobkov o 70% s odôvodnením, že poľnohospodári si vydobyli navýšenie výkupnej ceny mlieka o 30%. Argumentovali aj tým, že k zdražovaniu potravín dochádza aj v okolitých štátoch V4. Následne sa ďalší slovenskí výrobcovia nechali počuť, že taktiež pripravujú zdražovanie.

**Posúďte, či konanie spoločnosti Mliečne výrobky, a.s. ako aj ostatných slovenských výrobcov je (príp. nie je) v rozpore s platným právom.**

1. Tento týždeň ste si mohli v novinách prečítať nasledovné správy:

27. marec 2017: „*Európska komisia schválila zlúčenie amerických chemických koncernov Dow Chemical and Du Pont. Ide o najväčšiu fúziu v chemickom priemysle, ktorá vytvorí druhú najväčšiu chemickú spoločnosť na svete*.“

29. marec 2017: „*Európska komisia zablokovala plánované zlúčenie spoločností London Stock Exchange (LSE) a Deutsche Börse. Zdôvodnila to “veľmi vážnymi” obavami z možných dopadov na hospodársku súťaž*.“

**Vysvetlite potrebu povolenia Európskej komisie pri uvedených transakciách. Čo by sa stalo, ak by sa spoločnosti zlúčili bez toho, aby požiadali o povolenie Európskej komisie?**

1. Česká spoločnosť Aqua, a.s. pôsobí na trhu predaja balených vôd v Českej republike (trhový podiel cca 30%). Na Slovensku je jej najväčším konkurentom spoločnosť Vodný zdroj, a.s. (trhový podiel na SR 20%). Na československom trhu sa nachádza ďalších 5 spoločností, ktoré podnikajú v rovnakej oblasti. Keďže sa postupne dostávajú na trh aj iní podnikatelia zo zahraničia s lacnejšími variantmi, na základe dohody akcionárov týchto spoločností, kúpil akcionár spoločnosti Aqua, a.s. (t.j. Aqualand, s.r.o.) 100% akcií spoločnosti Vodný zdroj, a.s..

**Posúďte, či na realizáciu tejto transakcie sa vyžaduje nejaké povolenie. Od čoho závisí Vaša odpoveď?**